Bjart Ording

Bjart Ording (født 19. mai 1898 i Nes i Akershus, død 12. oktober 1975 samme sted) var en norsk offiser og rytter. Han deltok i de olympiske leker 1928 i Amsterdam og 1952 i Helsingfors.

Olympiske leker 
Ording vant en olympisk sølvmedalje under Sommer-OL 1928 i Amsterdam. Han var med på det norske laget som kom på andreplass i lagkonkurransen i feltritt bak Nederland. Laget besto av Ording på hesten «And Over», Arthur Qvist på «Hidalgo» og Eugen Johansen på hesten «Baby». Ording kom på sjetteplass i den individuelle konkurransen i feltritt med hesten «And Over».

Tjuefire år senere, under Sommer-OL 1952 i Helsingfors, kom han på tjueniende plass i sprangridning med hesten «Fram II».

Ording var medlem av De Norske Officerers Rideklub.

OL-medaljer 
 1928  Amsterdam -  Sølv i hestesport, feltritt lag (Norge)

Andre verdenskrig 
Som offiser var Ording blant annet adjutant for kong Haakon og var i tjeneste på Slottet i Oslo morgenen 9. april 1940 da tyskernes angrep på Norge ble meldt. Han fulgte kongen til Østbanen før han selv meldte seg for mobilisering.

Ording deltok i kampene i Hedmark i april 1940 og kom seg etter kapitulasjonen til Storbritannia, der han tjenestegjorde som adjutant for kongen i London og som kavalerioffiser. I Storbritannia var Ording Rittmester og sjef for Sperre og sambandskompaniet ved den norske brigaden i Dumfries i Skottland.

Etterkrigstiden 
Ording tjenestegjorde etter andre verdenskrig blant annet ved Hærens hesteskole på Starum leir, opprettet i 1947. Oberstløytnant Ording var en ivrig forkjemper for at kløvkompaniene i den norske hæren skulle bestå som et tillegg til stridsvogner i et modernisert kavaleri. På tross av sterke argumenter om hestens fremdragende egenskaper i norsk landskap, måtte han til slutt gi tapt. I 1970 var antallet hester i Forsvaret redusert til under  mot  i 1922.

I 1959 ga Ording ut boken Hesten under rytter, som er en manual i hvordan man på beste måte skal trene hest og rytter for strid og fred.

Ording mottok Kong Haakon VIIs minnemedalje i gull.

Oslo Ridehus 
Ording startet, sammen med sin kone Henny Arstal Ording, Oslo Ridehus i 1932. Ridehuset var en populær rideskole og oppstallingsted på Skøyen i Oslo. Det ble drevet helt frem til 1990-tallet av hans familie.

Familie 
Han tilhørte slekten Ording og var bror av den norske politikeren Aake Anker-Ording og fetter av professor i historie Arne Ording.

Bjart Ording fikk tre barn og hadde ni barnebarn da han døde.

Referanser

Kilder 
 Forsvarets forum, Bjart Ordings rapport fra felttoget april 1940

Eksterne lenker 
 

Norske ryttere
Olympiske sølvmedaljevinnere for Norge
Medaljevinnere under Sommer-OL 1928
Ryttere under Sommer-OL 1928
Deltakere for Norge under Sommer-OL 1928
Ryttere under Sommer-OL 1952
Deltakere for Norge under Sommer-OL 1952
Personer fra englandsfarten 1940–1945
Medlemmer av Brigaden i Skottland
Personer fra Nes kommune i Akershus
Nordmenn fra andre verdenskrig
Olympiske medaljevinnere i hestesport
Kongepokalvinnere i ridning